นายกรัฐมนตรี เปิดเผย เข้าควบคุมดูแลการติดเชื้อโควิด-19 ในราชทัณฑ์แล้ว ขอประชาชนร่วมฉีดวัคซีน
ภายหลังเป็นประธานเปิดโรงพยาบาลบุษราคัม พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่าโรงพยาบาลบุษราคัมแห่งนี้จะเป็นการรองรับผู้ป่วยโควิด -19 ที่มีอาการน้อยไปถึงปานกลางและเป็นการแบ่งเบาภาระของโรงพยาบาลในการรักษาผู้ป่วย ขอขอบคุณทุกภาคส่วน รวมถึงภาคเอกชนที่ให้ความร่วมมือในการรับมือกับสถานการณ์โควิด -19 ในครั้งนี้  สถานการณ์แพร่ระบาดของโควิด -19 ยังไว้วางใจไม่ได้ ดังนั้นอยากให้ทุกคนได้ช่วยกันโดยเฉพาะการใช้มาตรการทางสังคม ทุกคนต้องป้องกันดูแลตนเอง ด้วยการเว้นระยะห่าง สวมใส่หน้ากากอนามัยช่วงนี้ โดยรัฐบาลไม่ได้นิ่งนอนใจมองหาแนวทางช่วยเหลือทั้งมาตรการเยียวยาประชาชนและการช่วยเหลือทางเศรษฐกิจ แต่ต้องอยู่ภายใต้งบประมาณของรัฐบาล โดยสิ่งที่เกิดขึ้นคาดหวังว่าจะเกิดขึ้นไม่นานนัก หากรู้แหล่งแพร่ระบาดก็ดำเนินการแก้ไขทันที พร้อมยืนยันว่าการตรวจเชื้อเชิงรุก มีเครื่องมือที่เพียงพอ ขอให้ทุกคนเข้ารับการตรวจและรณรงค์ให้ทุกคนรับการฉีดวัคซีนโควิด- 19 ประชาชนลงทะเบียนในแอปพลิเคชันหมอพร้อม ด้วยการทยอยลงทะเบียน ซึ่งในวันนี้รัฐบาลได้ขยายกลุ่มฉีดวัคซีนไปยังกลุ่มย่อยแล้ว อย่างไรก็ตาม ขณะนี้วัคซีนชนิดอื่นก็ได้ทยอยเข้ามาในประเทศไทยแล้ว แต่ต้องใช้เวลาในการตรวจสอบ ยืนยันการกระจายวัคซีนยังเป็นไปตามแผนที่วางไว้ เช่นเดียวกับการฉีดวัคซีนให้กับเด็กนักเรียน เรื่องนี้กระทรวงสาธารณสุขก็รับไปดูแล แต่ในขณะนี้ขอฝากทุกคนช่วยกันไปรับการฉีดวัคซีนโดยไม่ต้องให้ใครเรียก หรือว่าจ้างต้องอยู่ที่ตัวเราเองเพื่อตนเองและครอบครัวของเรา ส่วนกรณีผู้ต้องขังในราชทัณฑ์ติดเชื้อโควิด-19 นายกฯ กล่าวว่า ได้ดำเนินการดูแลอยู่แล้วเพราะอยู่ในพื้นที่ควบคุมจำกัด ยอมรับว่าเกิดขึ้นได้ เพราะเป็นพื้นที่แออัด แต่เชื่อว่าสถานการณ์จะคลี่คลายได้เมื่อป่วยแล้วก็ต้องเข้ารับการรักษา